અમદાવાદ: ગત તા. 13 જૂનની રાત્રે 11-30થી 12 વાગ્યા દરમિયાન કિશોર રાઠોડ અને જસ્મિન વચ્ચે હૃદયકુંજમાં મુલાકાત થઈ હતી. જસ્મિન નામનો શખ્સ કોઈ ગુનામાં જેલમાં ન હોવા છતાં સાબરમતી નવી જેલમાં આવ્યો અને અડધો કલાક રોકાઈને જતો રહ્યો. પેરોલ પૂરી કરીને પરત આવેલા હત્યા કેસના આરોપી વિજય, તેની સાથે એન્ટ્રી મેળવનાર જસ્મીન અને જેલમાં રહેલા ડ્રગ્સકાંડવાળા કિશોર રાઠોડ વચ્ચે હૃદયકુંજમાં મુલાકાત થયાની વિગતો મળતાં ક્રાઈમ બ્રાન્ચે તપાસના ચક્રો ગતિમાન કર્યાં છે. જેલ સત્તાધિશો ડ્રગ્સકાંડના આરોપીને પૂછીને પાણી પીતા હોવાથી જેલમાં ગંભીર સ્થિતિ સર્જાયાની વિગતો પણ બહાર આવી છે. આ સંજોગોમાં ક્રાઈમ બ્રાન્ચે તા. 13ની રાતના સીસીટીવી માગ્યાં છે. પણ, સીસીટીવી બંધ હોવાની જાણ મૌખિક રીતે કરવામાં આવતાં લેખિત વિગતો મગાયાનું ક્રાઈમ બ્રાન્ચના સૂત્રો કહે છે. જેલમાં ‘સુરંગકાંડ પછી જલસાકાંડ’ના આ કિસ્સામાં ક્રાઈમ બ્રાન્ચે તપાસ શરૂ કરતાં ચોંકાવનારાં ઘટસ્ફોટ થવાની સંભાવના સૂત્રો વ્યક્ત કરે છે.